Yar aşığıyam
Kimsəyə meyl etməz vüqarım mənim,
Təkcə sən dilbərin yaraşığıyam.
Eşqin həkk olunub qalıb sinəmdə,
Əzəldən deyirəm: – yar aşığıyam.

Huridən də ötə camal üstəsən,
Bu camala canım qurban istə, sən.
Sahibi-ixtiyarsan, əgər istəsən,
Öz əlinlə bağrım yar, aşığıyam.

Gözəllik hüsnündə var, bəhrəsini dər,
Özgələri hüzurunda nədilər?
Məmmədhüseyn sənə ayrı nə dilər,
Arzum budur: – yara yar aşıq qıyam.
XIX əsrin qoşmaları